钦定古今图书集成/理学汇编/文学典/第027卷 > 邓粲
## 钦定古今图书集成/理学汇编/文学典/第027卷 > 邓粲

按《晋书》本传：“粲，长沙人。少以高洁著名，与南阳刘𬴊
之、南郡刘尚公同志友善，并不应州郡辟命。荆州刺
史桓冲卑辞厚礼，请粲为别驾。粲嘉其好贤，乃起应
召。𬴊之、尚公谓之曰：‘卿道广学深，众所推怀，忽然改
节，诚失所望’。粲笑答曰：‘足下可谓有志于隐而未知
隐。夫隐之为道，朝亦可隐，市亦可隐。隐初在我，不在
于物，尚公等无以难之’。”然粲亦于此名誉减半矣。后
患足疾，不能朝拜，求去职，不听，令卧视事。后以病笃
乞骸骨，许之。粲以父骞有忠信言，而世无知者，乃著
《元明纪》十篇，注《老子》，并行于世。